Il-Partit Nazzjonalista qal li l-ħatra ta’ iktar Segretarji Permanenti ġodda fiċ-ċivil hija turija oħra ta’ kemm il-Gvern qed jaqdi biss lil tal-qalba. F’konferenza tal-aħbarijiet quddiem il-Malta Enterprise,  il-Viċi Kap tal-Partit Nazzjonalista Beppe Fenech Adami qal li l-Gvern f’sena waħda mela s-settur pubbliku b’nies tal-qalba u l-ħaddiema maċ-Ċivil flok jonqsu żdiedu b’1,400 ruħ. Dr Fenech Adami qal li fost in-nies tal-qalba li ngħataw  xogħol mal-Gvern hemm diversi li kienu jaħdmu mal-Partit Laburista jew l-istazzjoni One.  Il-Viċi Kap Nazzjonalista semma għaxar individwi li skont huwa kienu jaħdmu mal-Partit Laburista u issa qed jaħdmu f’diversi karigi mal-Gvern. Qal li f’ħames snin dawn se jkunu tħallsu bejniethom madwar €3 miljun f’pagi mill-fondi pubbliċi. Dr Fenech Adami qal li dan sar fl-istess sena li l-qgħad sploda ‘l fuq u żdiedet l-inċertezza għall-ħaddiema tal-Enemalta, Airmalta u t-trasport pubbliku. B’reazzjoni għall-kritika li saret dalgħodu mill-PN, il-Partit Laburista qal fi stqarrija li huwa kurjuż kif il-Viċi Kap Nazzjonalista Beppe Fenech Adami ma semmiex lista ta’ nies, li huma attivisti tal-Partit Nazzjonalista magħrufa li żammew posthom jew inkella li ngħataw l-opportunità taħt dan il-Gvern. Il-PL qal li jekk Beppe Fenech Adami jħares ħarsa madwaru jinduna għal min qed jgħid. “Donnu li għall-Partit Nazzjonalista, Malta Tagħna Lkoll tfisser li jkunu impjegati nies tal-istess fehma tagħhom biss u għalhekk b’mod sussegwenti jitħalla nofs il-poplu barra”, qal il-PL.